Tom Behnke (FRI), 2000-04-12:
Det skønne ved at bo i Danmark er jo netop mangfoldigheden i vores land.
Til trods for, at det jo geografisk er et meget lille land, er der jo en enorm mangfoldighed fra øst til vest og fra nord til syd, men sandelig også fra by til land, og det er jo den mangfoldighed af byer, mennesker og natur, der gør, at Danmark er så pragtfuldt et sted at være. Men der er ingen tvivl om, at der er nogle områder i Danmark, hvor det efterhånden kniber noget med at holde på borgerne.
Der er områder, hvorfra man søger væk og søger ind mod byerne.
Det kan være af uddannelsesmæssige grunde, det kan være af arbejdsmæssige grunde, eller i den sidste ende også fordi man vælger at bosætte sig dér.
Hvis vi ønsker at bevare denne mangfoldighed i vores land, så er vi nødt til at gøre et eller andet for at sikre, at vi også i fremtiden bor rimelig spredt her i landet, og at vi ikke alle sammen ønsker at flytte ind og bo i byerne.
Spørgsmålet er så, om man skal iværksætte en hel masse tiltag her fra Folketingets side for at styrke og motivere til det.
Det gør man jo i forvejen, og der er mange af tiltagene, som er gode tiltag, og som vi også støtter, men spørgsmålet er bare, om man også skulle gøre det modsatte.
Hvorfor kunne man for bare få år siden langt nemmere bo ude i landdistrikterne, end man kan i dag?
Hvad er det for lovgivningsmekanismer her
i landet, der har gjort, at man ikke længere har lyst til eller har mulighed for at bo ude i de mere tyndtbefolkede områder.
Dér tror jeg faktisk at Folketinget har en langt større opgave.
I stedet for, at vi sådan skal være kreative med hensyn til at finde på nogle nye ting, så kunne vi prøve at kigge på nogle af de ting, som allerede er etableret, og som er forhindringer for, at folk ønsker at bosætte sig ude i de mere tyndtbefolkede områder.
F.eks. er der jo hele zonelovgivningen.
Det er jo sådan nogle ting, der gør, at folk siger, at så gider de ikke, at det ikke kan betale sig, at det er for surt, og at der er for mange begrænsninger.
Det er som at sidde i en spændetrøje.
Man kan ikke få lov til at udfolde sig, og det var jo netop derfor, man ønskede at flytte ud, hvor der var lidt højere til himlen og lidt længere til naboerne.
Så zonelovgivningen ville være et godt sted at tage fat på.
Der er andre ordførere, der har nævnt kørselsfradraget.
Kørselsfradraget er jo blevet forringet igennem årene.
Man kunne så - det var en idé, jeg sad og fik, da hr. Søren Kolstrup havde ordet, for det ville jo være sådan en rigtig rød idé - lave en helt ny ordning og simpelt hen sige: Ud over at vi har gule og hvide nummerplader til privat kørsel og til erhvervsmæssig kørsel, så laver vi simpelt hen nogle røde nummerplader - altså bare for at farven også følger med - på en særlig type biler, som man kan få lov til at købe til en særlig pris, hvis man bor i et landzoneområde, altså hvor afgifterne bliver sat ned, vel at mærke på den betingelse, at disse rødpladede biler ikke må køre ind i byerne.
Det ville jo også være sådan et rigtig godt rødt forslag, at de, der bor på landet, kan få lov til, så længe de ligger og futter rundt derude, at køre i en bil til en lavere pris.
Hvis de kommer ind mod byerne, skal de køre til det nærmeste trafikknudepunkt og så dér tage den kollektive trafik videre rundt.
Det var egentlig også den idé, man oprindelig havde med S-togs-nettet her i Københavnsområdet og de meget store parkeringspladser, der ligger øde hen ved den ene S-togs-station efter den anden, for der er ingen der benytter dem.
Folk kører helt ind i byen, selv om de skal holde i kø det meste af dagen.
Jeg ved ikke, om det er en god idé.
Det var bare en idé, jeg fik, da hr. Søren Kolstrup var på talerstolen, og nu er den i hvert fald spillet videre.
Når offentlige myndigheder skal etablere kontorer eller virksomheder af den ene eller den anden art, hvad gør de så?
Ja, vi ser jo rundt om Slotsholmen her
, at stort set alle bygninger er optaget af offentlige myndigheder, fordi de offentlige myndigheder vil være så tæt på Christiansborg som overhovedet muligt eller så tæt på byernes centrum som overhovedet muligt. Spørgsmålet er: Er det nu også nødvendigt?
Med den moderne teknologi og de kommunikationsmidler, vi har, kunne det offentlige så ikke gå foran og lægge de offentlige myndigheder lidt længere ude i regionerne, også fordi vi så slipper for, at der er så massivt et pres specielt i morgen- og eftermiddagstimerne, når medarbejdere skal ind til og hjem fra disse virksomheder.
Var det så ikke bedre, at man etablerede virksomhederne derude?
Det var også et tiltag, som det offentlige kunne iværksætte; det var et tiltag, ministeren kunne iværksætte, endda uden at spørge Folketinget.
Man kunne gøre det, hvis man ville.
Jeg kan huske, at for lang tid tilbage under den borgerlige regering var der tiltag i den retning, men det nåede aldrig rigtig at blive til mere.
Så fik vi jo et regeringsskifte, og siden er der slet ikke sket noget.
Så er der hele spørgsmålet, om fredninger af områder og fredninger af bygninger og sådan noget måske også er med til at lægge en dæmper på det.
Når vi taler om det uddannelsesmæssige, er der jo også helt klart en dæmper.
Vi er en række partier, der har fremsat forslag om, at man i hvert fald på de kortere videregående uddannelser sørger for en spredning af uddannelserne ud i regionerne, sådan at hele Danmark er dækket.
Men jeg tror også, at der er en anden ting, der gør, at der er nogle, der holder sig tilbage fra at flytte ud i de mindre befolkede områder.
Det er f.eks. sådan noget som politidækningen.
Altså det, at hvis det går galt, når man bor derude, og man ringer til politiet, hvis man bor i bestemte områder i Nordjylland, skal man for det første være heldig, at der ikke inden for et meget, meget stort geografisk område er en anden borger, der har brug for politiet, for så er den ene politibil, der er til rådighed, optaget, og så kommer politiet slet ikke.
Og hvis de ikke lige er optaget af noget andet, kan der gå fra en halv time til 45 minutter, inden politiet når frem.
Og jeg tror, at der er mange, der føler en utryghed ved, at man altså bor derude, hvor man må klare sig selv, også når vi taler om politidækning.
Det gælder også, når vi taler om ambulancekøretider.
For hvis ikke man har et godt helbred, ja, så er det ikke sikkert, at man kan klare det, for alene køretiden for at komme på hospitalet er alt for lang.
Og det var så kodeordet til det næste, de små hospitaler.
Vi har, eller det vil sige et flertal i Folketinget, heldigvis uden om undertegnede og mit parti, men et flertal har jo haft en eller anden kongstanke om, at alle disse små, urentable hospitaler skal nedlægges, og så skal vi have sådan nogle kæmpestore produktionssiloer, hvor mennesker bliver kørt ind i den ene ende og vælter ud i den anden ende, når de er færdigbehandlet.
Det er jo sådan en kongstanke, man har haft.
Men det betyder jo igen det dér med, at man ikke har den store lyst til at flytte ud i de tyndtbefolkede områder, for næsten ligegyldigt hvad man har behov for, er man nødt til at søge ind mod de store byer, og det er jo ikke altid, det er så hensigtsmæssigt.
Så er der spørgsmålet om sommerhuskvarterene.
Jeg tror, at en fordel kunne være, hvis vi slækkede lidt på kravene til helårsbeboelse i sommerhuse.
Helårsudlejning af sommerhuse ville garanteret også kunne sørge for, at man ude i lokalsamfundene havde mulighed for at overleve også i vinterhalvåret, for slet ikke at tale om øerne, de mange, mange skønne øer, vi har i Danmark.
Der er ingen tvivl om, at specielt sommerhusreglen er med til at forhindre, at man har mulighed for at bosætte sig dér.
Dér kunne man godt kigge lidt på, om man ikke kunne være lidt mere fleksibel.
Så altså fleksibilitet, kigge på, om der ikke var nogle af de mange regler, vi har vedtaget herinde, som man kunne fjerne igen, fjerne nogle af begrænsningerne, fjerne nogle af de hindringer, der er for, at folk har lyst til at at bosætte sig i de tyndtbefolkede områder, i landområderne, ude i distrikterne, og at de bliver boende derude, og at deres børn bliver boende derude; det kunne jo være skønt.
Det er en stor opgave, men jeg er sikker på, at hvis viljen er til stede, kan det også lade sig gøre.
Og afslutningsvis skal jeg sige, at vi i Frihed 2000 også støtter det forslag til vedtagelse, som er fremsat af Kristeligt Folkeparti.